google/wiki40b huggingface dataset:
Viru Õlu

Ajalugu

Õlletehas töötab Haljalas 1975. aastast saati. Esimene õllevirre keedeti 7. juulil, õlle villimine algas 7. augustil 1975. Esimesel aastal toodeti 6400 hektoliitrit õlut, teisel 50 690 hektoliitrit.
2. juulil 1991 reorganiseeriti Viru kolhoosi õlletehas ASiks Viru Õlu, juhatuse esimeheks sai Viru kolhoosi senine esimees Toomas Varek (tegevdirektori ametis kuni 1996). 28. juulil 1992 ostis aktsiate kontrollpaki Taani karastusjoogitootja Harboes Bryggeri AS. Harboele kuulub alates 2008. aastast ka Pärnu õlletehases kaks aastat varem kasutusele võetud kaubamärk H.F.Puls, mida samuti turustab Viru Õlu.
2000. aastal oli ASi Viru Õlu turuosa 7%, 2003. aastal 10,2%, 2005. aastal 13%  ja 2007. aastal 9,0%. Toodang oli 2005. aastal 164 100 hl, 2007. aastal 115 400 hl.

Sortiment

Algselt toodeti Viru õlletehases vaid Žiguli õlut, hiljem lisandusid Žiguli eripruul, Riia, Moskva ja Kuldne Oder. 1990. aasta juulis alustati esimese tumeda õlle Viru tootmist. 1991. aasta kevadel hakati tootma heledat õlut Toolse, 1992. aasta jõuludeks tumedat õlut Jõulumees.
1993 jõudis tootmisse tume Palmse õlu. 1994 lisandusid tootevalikusse hele Vihula õlu ning tumedad hooajaõlled Lihavõtte ja Jaanik, 1996 Mihkli õlu. 1995. aastal alustati karastusjookide tootmist. Esimesed margid olid Orange, Original taste Cola ja Aqua vesi.
1997. aasta veebruaris saadi Harboes Bryggerilt kange heleda õlle Bear Beer (7,5%) litsents. Hiljem hakati tootma Bear Beeri kuni 10% alkoholisisaldusega. 2001 võeti kasutusele kaubamärk Frederik. Turule jõudsid uued õllesordid Frederik Premium ja Frederik Pilsner, lahja alkohoolne jook Shandy (2,5%).
Toodetud on ka õllemarke Talveõlu, Trump Classic, Trump Ice Beer, Vahva Sõdur, Frederik Tosin (12,0%) jt.
Tänapäeval valmistab Viru Õlu lisaks mitmele õllesordile (Wiru Kadakaõlu, Wiru Export, Wiru Premium, pilsner Toolse, tume õlu Palmse, Frederik Pilsner, alkoholivaba Frederik Vaba, Saunaõlu, Bear Beer, Žiguli) ka poolkuivi siidreid Puls, PURE kaubamärgiga täismahlu (kaubamärgi omanik on Harboe Bryggeri), limonaadi Mõmmi, koolajooke Cola ja Cola Minus, near-water jooke MU ning energiajooke Hustler ja Hustler Strong. Toodetakse siirupisarju Ambrosia ja Päikesemarja. Viru Õlu vahendab Harboe limonaadisarja Öko ning õllemarke Darguner Pilsner ja Harboe Red, samuti Hollandi õlut Oranjeboom.
Välis-Eesti Kultuuri- ja Haridusühing

MTÜ Välis-Eesti Kultuuri- ja Haridusühing on Ungaris Budapestis tegutsev Ungari eestlasi ühendav ühing. Selts on küll registreeritud Eestis, ent peab ülal Lotte Kooli Budapestis.
Aastast 2011 korraldab ühing Eesti Instituudi Budapestis ruumides igapühapäevaseid laste kokkusaamisi. Kokkusaamistel osaleb umbes kümme last.
Haldea

Levila

Neid madusid või kohata Ameerika Ühendriikide osariikides: Texases, Oklahomas, Louisianas, Arkansases, Kansases, Missouris, Alabamas, Mississippis, Georgias, Floridas, Lõuna-Carolinas, Põhja-Carolinas, Virginias ja Tennessees.
Psühhiaatriareform Itaalias

Psühhiaatriareform Itaalias algas Basaglia seaduse vastuvõtmisega aastal 1978 ning lõppes Itaalia riiklike vaimuhaiglate süsteemi lõppemisega aastal 1998. Itaalia oli Euroopa riikide seas esimene, kes kuulutas avalikult oma vastumeelsust ühiskonnast väljajätmise ja eraldamiseni viiva vaimse tervisega seotud tervishoiusüsteemi suhtes.

Eesmärgid

Reformi juhiti psühhiaatriahaiglate järkjärgulise likvideerimise suunas ja see vajas laiahaardelist, kompleksset ning vastutustundlikku kogukondlikku vaimse tervisega seotud teenust. Kogukondliku hoolitsuse eesmärk oli pöörata tagasi kaua aega üldtunnustatud olnud vaimuhaigete suurtesse asutustesse isoleerimise praktika ja soodustada nende integreerumist kogukonda, pakkudes neile seeläbi sotsiaalselt ergutavat keskkonda ning hoida samas ära nende allutamine liiga intensiivsetele sotsiaalsele survele.

Kulg

1971. aasta augustis sai Itaalia psühhiaater ja neuroloog Franco Basaglia Triestes asunud provintsiaalse psühhiaatriahaigla direktoriks. Koos rühma noorte terapeutidega, keda ei olnud traditsiooniline psühhiaatria veel mõjutada jõudnud ja kes töötasid kahe Imolas asunud vaimuhaigla likvideerimise kallal (nende hulka kuulus ka Giorgio Antonucci), ning koos psühholoogide, vabatahtlike ja üliõpilastega alustas Basaglia intensiivset "hullumaja" institutsiooni teoreetilis-praktilise kriitika projekti. Sel ajal viibis San Giovanni psühhiaatriahaiglas ligikaudu 1200 patsienti, kellest enamikku hoiti sundravil. Vahemikus 1971–1974 olid Franco Basaglia ja tema kaastööliste püüdlused suunatud asutust valitsenud reeglite ja loogika muutmisele, seades kahtluse alla sealse hierarhia, muutes patsientide ja töötajate vahelisi suhteid, mõeldes välja uusi suhteid, võimalusi ja ruume ning taastades sealsete elanike vabaduse ja õigused.
Ümber kujundatavas haiglas asendas hoolitsemine eestkoste, täieliku vastutuse võtmine patsiendi ja tema olukorra eest institutsionaalse hülgamise; samal ajal asendati individuaalsuse eitamine läbi haiguse-ohu mõiste, kasutades selle asemel üksikutele elulugudele olulisuse ja väärtuse andmist. Ära keelati füüsilise paigal hoidmise ja šokiteraapia mistahes vormid, eemaldati haigla osakondi ümbritsenud tõkked ja võrgud, avati uksed ja väravad jne; seega said patsiendid tagasi oma poliitilised õigused ja tsiviilõigused.

Hinnangud

Giovanna Russo ja Francesco Carelli nendivad, et aastal 1978 ei olnud ehk võimalik Basaglia reformi täielikult rakendada, kuna ühiskond ei olnud valmis selliseks vaimse tervise avangardseks ja innovaatiliseks käsitluseks. Kolmkümmend aastat hiljem oli palju ilmsemaks muutunud, et see reform peegeldas vaimuhaigete jaoks kaasaegset tervise ja sotsiaalhoolekande kontseptsiooni. Itaalia näide tõi kaasa tõhusate ja uuenduslike teenuste mudelite näidised ja sillutas teed vaimuhaigete deinstitutsionaliseerimisele.
Polyphemos

Polyphemos (kreeka keeles Πολύφημος) on ühesilmne kükloop vanakreeka mütoloogias, Poseidoni ja nereiid Thoosa poeg. Illüüria asutaja Illyrios on Appianose üleskirjutatud asutamisloo järgi Polyphemose ja merenümf Galateia üks kolmest Sitsiiliasse ümber asunud pojast. Polyphemose ülejäänud kaks poega andsid nime keltidele ja galaatidele.
Kõige rohkem tuntakse Polyphemost episoodi järgi "Odüsseiast", kus Odysseus ja üksteist tema laevameest lähevad kükloopide saarele ja leiavad seal Polyphemose kodukoopa lammastega. Nad tapavad, küpsetavad ja söövad lambaid, kuni Polyphemos tuleb ja suure kivi koopasuu ette veeretab.
Odysseus tutvustab ennast Polyphemosele nimega Eikeegi (kr οὔτις 'mitte keegi', isikunimena muudetud rõhuga Οὖτις) ja mehed joodavad Polyphemose veinist purju, kuni too magama jääb. Kui Polyphemos magab, torkavad mehed tulise odaga tal silma peast. Polyphemos kutsub teisi kükloope appi, karjudes, et Eikeegi on talle viga teinud. Teised kükloobid aga arvavad, et Polyphemos on peast segi läinud ega tule appi.
Hommikul seob Odysseus oma mehed Polyphemose lammaste alla ja haarab ise kinni jäära kõhukarvadest. Kui pime kükloop oma lambaid koopasuust ükshaaval välja sööma laseb, katsub ta ainult nende karvaseid selgi ja laseb niiviisi teadmata Odysseuse ja tema mehed koopast välja.

Rahvusvahelised ja eesti paralleelid

See nõndanimetatud Polyphemose müüt on laialt levinud rahvusvaheline muinasjututüüp "Polyphemose pimestamine" ehk ATU 1137 (kuulub klassifikatsiooni järgi rumala vanapagana juttude tsüklisse), mille teisendeid on üles kirjutatud ka soome, eesti, liivi ja saami ning kogu ülejäänud Euroopa rahvapärimusest.
Polyphemose looga ühendatakse folkloristikas tihti lugu "Silmarohi" (ATU 1135). "Silmarohu" loo eesti redaktsioonis veenab tina sulatav sepp või Kaval-Ants Vanapaganat, et keedab silmarohtu. Kui Vanapagan on lasknud ennast pingile siduda, valab kavaldaja talle kuuma tina silma, tehes ta ühest silmast pimedaks. Kavaldaja võib ennast tutvustada nimega Ise, mispeale Vanapagan käib ringi, pink selga seotud, ja karjub: "Ise tegi! Ise tegi!" või vastab sama lausega pärimistele, kes talle kurja tegi.
Kerli Veski

Kerli Veski (sündinud 26. märtsil 1978) on Eesti diplomaat.
Ta kaitses 2013. aastal Tallinna Tehnikaülikoolis õigusalase magistritöö ja sai magistrikraadi.
Ta töötab juriidilise osakonna peadirektorina Eesti välisministeeriumis. Varem on ta töötanud Rootsi ja Eesti vahel sõitnud Baltic Kristina kruiisijuhina, juristina välisministeeriumis ja konsulaarosakonna direktorina Eesti saatkonnas Moskvas (2004-2007) ja Helsingis. 
Ema Anne Veski eeskujul on ta proovinud ka laulmist.

Isiklikku

Ta vanemad on Jaak ja Anne Veski.
Västmanlandi hertsog

Västmanlandi hertsog (rootsi hertig av Västmanland) on Rootsi aadlitiitel, mida on kandnud mitmed Rootsi printsid.
Stalker (auhind)

Stalker on Eesti Ulmeühingu aastaauhind, mis on saanud nime Andrei Tarkovski kultusfilmi "Stalker" järgi.
Auhinda antakse välja alates aastast 1998 üks kord aastas lugejahääletuse tulemuste põhjal ulmežanri kuuluva kirjandusteose eest. Auhinda antakse välja eraldi algupärastele ja tõlketeostele ning romaanidele ja juttudele.
Eesti autoreist on auhinna korduvalt võitnud näiteks Indrek Hargla, Leo Kunnas, Veiko Belials ja Siim Veskimees.
Adobe Creative Cloud

Adobe Creative Cloud on Adobe Systems'i rakenduste ja teenuste komplekt, mis annab teenuse klientidele juurdepääsu tarkvarakogule, mida kasutatakse graafiliseks kujundamiseks, videotöötluseks, veebiarenduseks, fotograafiaks, koos komplekti mobiilirakendustega ja ka mõnede valikuliste pilveteenustega.
Tääksi raamatukogu

Tääksi raamatukogu on raamatukogu Viljandi maakonnas Suure-Jaani vallas Tääksi külas. 
Aastatel 1951–2001 oli raamatukogu juhataja Hilda Luik, pärast seda on ametis Nadežda Hansen.
Rein Kelpman

Rein Kelpman (sündinud 13. aprillil 1960 Tartus) on eesti maalikunstnik.

Elu ja looming

Rein Kelpman lõpetas 1979. aastal Tallinnas keskkooli ja töötas seejärel 1987. aastani reklaamibüroos kunstnikuna. Maalikunstnikuna on ta autodidakt. Ta on olnud Eesti Kunstnike Liidu liige 1986. aastast, mil tema looming oli esmakordselt väljas Tallinnas (Tallinna Kunstihoone Galeriis). 1987. aastast elab Rein Kelpman Tallinnas vabakutselise kunstnikuna. Paljudel tema maalidel on kubistlikke elemente, tema teoseid on sageli võrreldud Paul Klee loominguga.

Näitused

Rein Kelpman on teinud ligi nelikümmend isikunäitust ja osalenud üle kahekümne korra grupinäitustel. Suurem osa tema näitusi on olnud Eestis (Tallinnas, Tartus, Pärnus, Viljandis, Võrus), 1989. aastal võis tema loominguga tutvuda esmakordselt aga juba ka Saksamaal. Näitus oli väljas Berliinis Köpenicker Bank'is. Hiljem on Kelpmani teoseid esitletud mitut puhku Helsingis (1990, 1991, 1995), kus kunstnik on ajutiselt elanud. Näitusi on olnud ka Rootsis (1992), korduvalt Saksamaal (1994, 1998), Lätis (2000) ja 2006. aastal ka Austrias.
Barbara Ferrell

Barbara Ferrell (sündinud 28. juulil 1947 Mississippi osariigis Hattiesburgis) on USA naiskergejõustiklane (100 m ja 200 m jooksja).
Ramma mõis

Ramma mõis (saksa keeles Ramma) oli rüütlimõis Koeru kihelkonnas Järvamaal.
Mõisa omanikud olid Rosenid.
Attila Bartis

Attila Bartis (sündinud 22. jaanuaril 1968 Târgu Mureșis Rumeenias Transilvaania piirkonnas) on Ungari prosaist, dramaturg ja fotograaf. 
Tema isa Ferenc Bartis jäeti ilma kodakondsuseta ning sealse valitsuse repressioonide tagajärjel emigreerusid Bartisid 1984. aastal Budapesti. Ta on abielus ja kahe lapse isa. 
Alates 1990ndate algusest on ta korduvalt oma sünnikohta Transilvaaniat külastanud ning selle kandiga seotud elemendid läbivad ka tema loomingut murdesõnade, kohalike müütide jms kaudu. Tema suurem edulugu kirjanikuna sai alguse pärast kolmanda raamatu („Rahu“) ilmumist. Pärast „Rahu“ tõlkimist saksa keelde hakkas see saama ülistavaid retsensioone ning haaras kriitikute koostatavates edetabelites esimesi kohti. Saksamaa edust tõugatuna saabus Bartisile suurem tähelepanu ka Ungaris. Teatud kirjandusringkondades oli ta juba varem kultusliku staatuse omandanud. Romaan "Rahu" ("A nyugalom", 2001) on pälvinud USAs Three Percenti preemia (parim 2008. aastal inglise keelde tõlgitud romaan), olnud Saksamaal ja Poolas parima tõlke nominent jne. 
Tema esimene teos „Jalutuskäik“ on oma ülesehituselt postmodernistlik. Romaani keel on väga fragmentaarne, teos koosneb suures osas justkui peategelase suvalistest mälupiltidest ja unenägudest. Selline jutustuslaad iseloomustab ka tema hilisemaid teoseid. Tähtsaks muutub mäng üldkultuuriliste märkide ning fraseologismidega. 
Romaanist „Rahu“ on nüüdseks vändatud kaks filmi ja seda on tõlgitud enam kui kümnesse keelde.

Teose "Rahu" lühikirjeldus

Attila Bartise „Rahu“ peategelane on kirjanik Andor Weér. Andori ema Rebeka Weér, kellega peategelane koos elab, on endine näitleja, kes kaotab oma tütre välisriiki põgenemise tõttu töökoha ning sulgeb järgmiseks viieteistkümneks aastaks end oma korterisse.
Raamat algab peategelase ema matustega. Ülejäänud teos on kirjutatud peamiselt pilguheiduna minevikku. Romaanis toimub palju ajalisi hüppeid. See subjektiivne aeg saab oma rütmi Andor Weéri tunnetuse kaudu. 
„Rahus“ on äärmiselt ekspressiivseid ning rusuvaid lõike: leidub katkeid väga vulgaarse suguelu kirjeldusest, üldine õhustik on ängistav. Peategelane ja ta ema ei suuda teha piisavalt suurt eksistentsiaalset hüpet. Võiks öelda, et Antoniuse ema teeb selles kategoorias hoopis pidevalt langusi, kukkumisi. Tütre põgenedes korraldab Rebeka ta matused. Kirstu topib ta täis oma tütre mahajäetud asju ja leiab kerge lahenduse ka olmelistele probleemidele: „Matusebüroo juhataja pigistas surmatunnistuse puudumise koha pealt silma kinni, täpsemalt – õe surmatunnistuseks said plokk Ameerika sigarette ja pudel Šoti viljamärjukest.“ Tema languse võtavad hästi kokku paar kirjeldavat lauset sellest, mil viisil vaatavad linnakodanikud teda pärast näitlejakarjääri purunemist tänaval kõndimas: „Keegi ei tundnud ära oma näitlejannat, sest keegi polnud iial näinud teda ehtsate pisaratega – teda oli nähtud üksnes sellistega, mis paiskuvad valla õigel ajal silmade alla määritud Vietnami salvi mõjul.“
Rebeka Weér elab oma tütre lahkudes illusioonides, mis toituvad ta pojast. Tütar sooritab pärast põgenemist enesetapu, poeg laskub aga ema kõrvale jäädes tugevasse eksistentsiaalsesse heitlusse.
Elisa (eesnimi)

Elisa on naisenimi.
2019. aasta seisuga oli see Eestis esinemissageduselt 622. naisenimi. 1. jaanuari 2019 seisuga oli Eestis eesnimi Elisa 146 naisel.
Hot.ee

Hot.ee on aastal 1999 loodud veebiportaal.
Portaali looja on Kain Kalju.
Algul võimaldas portaal kasutajatel ainult e-posti kasutada, aastast 2000 saab portaalis muu hulgas faile hallata, intranetti kasutada, kodulehti majutada.
Aastast 2003 haldab portaali Elion.
Nordic Regional Airlines

Ajalugu

1. juulil 2011 soovisid Flybe ja Finnair osta ühiselt Finnish Commuter Airlinesi (Finncomm Airlines). Ühiselt 25 miljoni euro (Finnair 13 mln €, Flybe 12 mln €) eest ostetud firma nimi muudeti Flybe Nordicuks, mille aktsiad jagunevad Flybe (60%) ja Finnairi vahel (40%). Lennufirma juhatuses on Flybel 3 ja Finnairil 2 kohta. Flybe planeeris investeerida Flybe Nordicusse 23,6 miljonit eurot. Novembris 2014 nõustus Flybe müüma oma 60% osaluse lennufirmas ühe euro eest, et vähendada oma kulutusi.
Lucca vabariik

Renessanss ja pärast seda

Okupeerituna Ludwigi Baierist vägede poolt, müüdi linn rikkale genovalasele Gherardino Spinolale, ja siis hõivati Böömimaa kuninga Jani (1296–1346) poolt. Siis panditi Parma Rossile ja tema poolt loovutati Verona Martino della Scalale. Siis müüdi firenzelastele, kes loovutasid selle pisalastele (1342–1368), ja siis vabastati nimeliselt keiser Karl IV (Böömimaa kuninga Jani poeg) poolt ja valitseti tema vikaari poolt.
Aastal 1408 võõrustas Lucca konvokatsiooni, mis mõeldud paavsti skisma lõpetamiseks. Luccal õnnestus, esiteks demokraatiaga ja pärast aastat 1628 oligarhiaga, säilitada oma iseseisvus – Veneetsia ja Genova kõrval. See värvis sõna Libertas oma lippudele, kuni Prantsuse revolutsioonini aastal 1789. Lucca oli suuruselt kolmas Itaalia linnriik vabariikliku põhiseadusega ("kommuun"), mis jäi sajanditeks sõltumatuks, nagu ka suuremad Veneetsia ja Genova.

Napoleoni vürstkond

Aastal 1805 võttis Lucca valitsemise üle Napoleon, kes ühendas Lucca riigi Piombino vürstkonnaga, millest tekkis Lucca ja Piombino vürstkond (1805–1809). Ta pani valitsema oma soositud õe Élisa Bonaparte, oma ainsa õe, kes saavutas poliitilise võimu. Élisa alustas valitsemist kui Lucca hertsoginna ja Piombino vürstinna, asudes Villa Reale di Marlias.
Mustvee Halastuse ja Püha Kolmainsuse Ühisusu kirik

Mustvee Halastuse ja Püha Kolmainsuse Ühisusu kirik (vene keeles Муствеэская Единоверческая церковь Святой Троицы; varasema nimega Mustvee Kolmainu Jumala kirik) on kirik Jõgeva maakonnas Mustvees.
Paasvere vald (Simuna kihelkond)

Paasvere vald (saksa keeles Pastfer) oli vald Virumaal Simuna kihelkonnas. 
Vald eksisteeris 1868–1839.
Valla alal asus teiste seas Paasvere mõis.
Pillipiigad

Pillipiigad on Eesti folkansambel, mis tegutseb Harju maakonnas Kose asulas.
Ansambli asutas 1987 Juta Helilaid.
Tänapäeval on ansamblil kaks koosseisu: 10-12-aastased ja 13-15-aastased tütarlapsed. Lauljaid on kokku 30.
Materjalivoo analüüs

Materjalivoo analüüs (inglise material flow analysis, lühendatult MFA) on analüüsimeetod, mis käsitleb materjalikasutuse tõhusust tootmises ja tarbimises.
Materjalivoo analüüsi abil saab tuvastada süsteemis kõige suurema materjalikulu ja materjali väljavooluga (jäätmed, heitmed) osad, et seda ohjata. 
Tavapärased majandusanalüüsi meetodid enamasti materjalikasutuse tõhusust ei peegelda, sest need käsitlevad rahavooge.
Saulius Skvernelise valitsus

Saulius Skvernelise valitsus on pärast oktoobris 2016 peetud parlamendivalimisi Saulius Skvernelise moodustatud Leedu Vabariigi valitsus. President Dalia Grybauskaitė nimetas Skvernelise peaministriks oma dekreediga 15. novembril 2016, valitsus astus ametisse 13. detsembril 2016.
2016. aasta Eurovisiooni lauluvõistlus

Toimumiskoht

Toimumiskoha valis välja Rootsi riiklik televisioon Sveriges Television (SVT). Kandidaatlinnadeks olid Göteborg, Linköping, Malmö, Örnsköldsvik, Sandviken ja Gävle ning Stockholm. 8. juulil otsustati, et lauluvõistlus korraldatakse Rootsi pealinnas Stockholmis Ericsson Globe'is, kus toimus ka 2000. aasta Eurovisiooni lauluvõistluse kontsert.

Osalejad

43 riiki kinnitasid oma osalust 2016. aasta Eurovisiooni lauluvõistlusel. Lauluvõistlusele naasid Bosnia ja Hertsegoviina, Bulgaaria, Horvaatia ning Ukraina.
Rumeenia kinnitas riigi osalemise Eurovisiooni lauluvõistlusel lauluga "Moment of Silence" ("Hetk vaikust"), mida esitas Ovidiu Anton. Euroopa Ringhäälingute Liit (EBU) teatas aga 22. aprillil 2016, et Televiziunea Română (TVR) ei ole hoolimata meeldetuletustele tasunud juba 2007. aastast kogunenud võlga kogusummas 16 miljonit Šveitsi franki EBU kehtestatud lõpptähtajaks 20. aprilliks ja seepärast oli EBU sunnitud Rumeenia laulu võistluselt kõrvaldama.
Georges-Olivier Châteaureynaud

Georges-Olivier Châteaureynaud [žorž-olivj'ee šatorein'oo] (sündinud 1947 Pariisis) on prantsuse kirjanik.
1982. aastal pälvis ta Renaudot' auhinna romaani "La Faculté des songes" eest ning 2005. aastal Goncourt'i novelliauhinna novelli "Singe savant tabassé par deux clowns" eest.
Eesti keeles on ilmunud tema novellikogumik "Õnne põik" (Loomingu Raamatukogu 6–8, 2014, tõlkinud Indrek Koff, tõlgitud teostest "Singe savant tabassé par deux clowns", "Le Héros blessé au bras" ning "La Belle charbonnière").
Eurocopter H130

Modifikatsioonid

H130 B4 – algne helikopteri mudel.
H130 T2 – tugevama mootori (Turbomecca Ariel 2D) ja muude näitajatega helikopteri uuem mudel.
Evelyn Sepp

Haridus

1990 lõpetas ta Tallinna Spordiinternaatkooli. Ülikooli sisseastumiskatsed ei õnnestunud ja seejärel astus ta 2. Kutsekeskkooli Tallinnas, kus lõpetas 1991. aastal sekretär-referendi eriala. 1994–1997 õppis ta Rahvusvahelises Sotsiaalteaduste Rakenduslikus Kõrgkoolis Lex äriõigust, seejärel Sotsiaalteaduste erakõrgkool Veritases ning 2000. aastast Tartu Ülikooli Õigusinstituudis.

Poliitiline tegevus

Juuni algusest 1998 kuni aprillini 2014 kuulus ta Eesti Keskerakonda.
Ta oli IX Riigikogu liige 2001–2003 (ta sai IX Riigikogu valimistel 86 häält, kandideerides Haaberstis, Kristiines ja Põhja-Tallinnas) ja X Riigikogu liige (sai 292 häält) ning ta oli XI Riigikogu liige (sai 565 häält). Ta oli Riigikogu põhiseaduskomisjoni aseesimees. Kandideeris ka 2011. aasta Riigikogu valimistel. Sai 414 häält ning Riigikogusse ei pääsenud.
Sepp on tuntud Estonia huku uurimise komisjoni aktiivse liikmena.
Kui Riigikogu surus 2005. aasta juunis läbi seaduse, millega keelustati poliitiline välireklaam aktiivse valimiskampaania ajal ehk alates kandidaatide registreerimise lõppemisest, oli Sepp sellele seadusele vastu. Tema sõnul oli eelnõu eesmärgiks vähendada erakondade kulutusi kampaaniale, tagada erakondadele võrdsemad võimalused ja muuta poliitika sisulisemaks, aga tulemuseks oli poliitika keelamine avalikes kohtades. "Tulemus on ebardlik, täiesti ebademokraatlik. Algatajate tahe on sujuvalt moondunud avalikus kohas tehtava poliitilise teavitustöö keelustamiseks," ütles ta. Hiljem kuulutati see seadus Eesti põhiseadusega vastuolus olevaks.
Kui Eesti justiitsministeerium tõi 2007. aasta augusti algul koos õlletootjaga A. Le Coq müügile Põhiseaduse pilsneri, mis pühendati Eesti põhiseaduse 15. aastapäevale, kritiseeris Sepp seda sammu tugevalt.
2008. aasta eest sai Evelyn Sepp taksoga sõitmise eest 124 932 krooni kuluhüvitisi.
Juba enne Riigikogu valimisi 2011. aastal avaldas Sepp rahulolematust Keskerakonna juhtkonna mitmete otsustega. Valimisnimekirja jäeti ta 123. kohale, mistõttu ta jäi riigikogust välja, jätkates tööd Tallinna linnavolikogus. Pärast valimisi astus Sepp avalikult opositsiooni Edgar Savisaare ja tolle lähikonnaga. Seppa kritiseeris omakorda Kadri Simson.
2014. aasta aprillis lahkus Sepp Keskerakonnast.
Ta on Tallinna linnavalitsuse kuritegevuse komisjoni liige.

Esinemine telesaadetes

Sepp osales 2008. aastal Kanal 2 saates "Tantsud tähtedega".
Aastal 2010 osales ta TV3 saates "Laulud tähtedega" ning langes esimesena välja. Seal ta esines koos Margus Vaheriga.

Blogi

2007. aastast peab ta blogi Evelyn Sepa Sisering (avalikult kättesaadavad on postitused aastatest 2007–2011), kus on käsitlemist leidnud nii Eesti sisepoliitilised sündmused kui ka Eesti spordielu.
Eisacktal

Ülevaade

Eisacki jõe org ulatub Brenneri mäekurust lõunasse Adige jõkke suubumiseni Bolzano juures. Ülemine org Franzensfestest põhjas on tuntud kui Wipptal, samas alumine osa kuulub Salten-Schlern ringkonda. Org on osa suurest transporditeest üle Ida-Alpide, mida läbivad Autostrada A22 (Euroopa tee E45 osa) ja paralleelne Brenneri raudteeliin.
2001. aasta rahvaloenduse järgi kõneleb 85.76% oru rahvastikust esimese keelena saksa keelt, 13.22% itaalia keelt ja 1.02% ladiini keelt.
Metskass (Mehhiko sari)

Sisu

Esmeralda on elust räsitud teismeline tütarlaps, kelle koduks on räpane prügimägi, kuid kes saatuse kiuste leiab rikka mehe ja oma elu armastuse. Noor Pablo ei tunne klassivahet. Ta jälgib kadestades aknast, kuidas Esmeralda teiste lastega mängib. Seda noort tüdrukut kutsutakse Metskassiks. Ta elab agulis koos oma musta kassiga. Esmeraldat kasvatab Doña Rita, kes ei ole hea inimene. Jarocha toob Esmeraldale süüa, aga Doña Rita ei luba tal seda süüa. Kui Pablo ja Esmeralda kohtuvad, siis saavad neist lõpuks sõbrad ja poiss soovib tüdrukut aidata. Kui Pablo ema Lorenza näeb Esmeraldat enda aias, siis ta ajab ta sealt minema. Lorenza avastab lõpuks, tema poeg Pablo saab temaga peaaegu iga päev kokku ja üritab seda kõike takistada.